Doodskis-video: Jackson gepols oor koperkabelsWillem Oosthuizen (voor) en Theo Martins Jackson in die hof. Foto: Landi Slatter Die saak teen Theo Martins Jackson (29) en Willem Oosthuizen (28) is Donderdagmiddag in ŉ stampvol hofsaal hervat. Robert Molokoane, staatsaanklaer, het Jackson verder gepols oor sy weergawe van die gebeure. Molokoane het Jackson uitgevra oor die koperkabels wat Mlotshwa na bewering gesteel het en wat Jackson glo aan sy werknemers gegee het. “So jy het gesteelde goedere vir iemand gegee, dus het jy ŉ misdaad gepleeg? Hoekom het jy ook nie ŉ foto van die kabels geneem nie” het Molokoane gevra. Molokoane is twee keer aangespreek omdat hy aannames maak namens die hof. Albei video’s is weer aan die hof voorgehou. Mlotshwa se ma het uit die hofsaal gestap toe die video’s vertoon is. Molokoane het navraag gedoen oor vorige saaknommers. “Indien misdaad so algemeen is, het jy saaknommers?” waarop Jackson gesê het dat sy werkgewer definitief sal hê. “Hierdie ou dreig om jou familie dood te maak, maar jy vat hom nie polisie toe nie, hoe wil jy hê die hof moet dit glo?” het Molokoane gevra. “Die rede hoekom die voorval nie aangemeld is nie, is omdat dit nie gebeur het soos jy sê nie en hoekom die kabels nie na die polisie geneem is nie en hoekom die voorval nie by die ander boere aangemeld is nie,” het Molokoane gesê. “Dis nie waar nie,” het Jackson gesê. Die verhoor duur voort. Lees alle vorige berigte oor die doodskis-video op Maroela Media.